钦定古今图书集成/方舆汇编/职方典/第1043卷 > 《游方广岩记》张世南
## 钦定古今图书集成/方舆汇编/职方典/第1043卷 > 《游方广岩记》张世南

永福邑东三十五里曰三岛村。村东北山曰“方广岩。”
往昔荆榛蒙茸不可上，给事黄公筑室读书山下。一
日，猎师逐兽归，能言其境。给事命仆剪荆斸险，攀缘
而上，抵一石室，下可蔽千人。乡人从往，即其地奉浮
屠，故水旱必于此乎祷。后数年，水暴至，漂一巨木，长
可丈馀，广半之，卧山下者累月。风雨晦暝之夕，往往
“若有神光，舁置室中。亡何，有异人来请斲为宾头卢
尊者像。”像成不受，直去，莫知所之。今县官祷雨，必躬
往迎致，其应如响。自造像后，香火日昌，往来供施相
属。室内遂构三层阁，不戴片瓦，虽疾风暴雨，不能犯
也。室距平地可五里许，其间梁空磴险，山径峭拔，游
者有攀跻伛偻之难。及最上，峰回路转，倏忽风景不
同。岩洞飞惊，台殿缥缈，使人神观轩豁，忘其罢惫。周
遭有十奇，如石门、水帘、瀑布、石磴、石钟磬、观音影之
类，皆自然天巧。其最者有龙尾泉，状如石龙，裂岩而
去，尚馀不尽，尾修及寻丈，望之作蜿蜒势。尾锋涌泉
一滴，冬夏不枯。人敬其水，以为佛供。越室而右，有羚
羊洞，云其中可容三四十辈，微径仅可著足。下临无
际，人莫敢进，独主岩者藏贮其中，往来如猱，亦野性
便习然也。詹事王公十朋曾游，作十奇律诗，五言六
十字。吴信可亦有《记游》诗云：“曾访神仙岩洞来，人言
伟观似天台。藤萝足下猿猱啸，钟鼓声边日月开。灯
续佛光凝紫翠，云将蜃气作楼台。最怜贯石神龙尾，
犹带天东雨露回。”